SL Uradni list Evropske unije C 92/38

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 92/12)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„ARTICHAUT DU ROUSSILLON“

Št. EU: FR-PGI-0005-01172 – 5.11.2013

ZGO ( X ) ZOP ( )

1. Ime

„Artichaut du Roussillon“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

„Artichaut du Roussillon“ je artičoka iz rodu Cynara in rastlina dvokaličnica iz družine nebinovk (Asteraceae). Izhaja iz sort blanc hyérois (imenovane tudi macau), calico, pop vert, salambo in violet VP 45.

„Artichaut du Roussillon“, ki se prodaja izključno sveža, izpolnjuje naslednja merila:

— zelena ali vijolična barva,

— cvetna glavica: — okrogla pri sortah blanc hyérois, calico, pop vert in salambo, njen premer opredeljujejo naslednji kalibri: — 9 do 11 cm kaliber 18, — 11 do 13 cm kaliber 15, — nad 13 cm kaliber 12, — majhna in podolgovata, stožčasta do valjasta, pri sorti violet VP 45, s premerom od 3,5 cm do 6 cm,

— ovršni listi (brakteje) so zelo stisnjeni, odprtje prvih dveh vencev ovršnih listov je omejeno,

— nežen okus,

— mehka s čvrsto, nekoliko vlaknasto teksturo.

„Artichaut du Roussillon“ nima pomanjkljivosti, razen zelo rahlih površinskih sprememb povrhnjice ovršnih listov ali naslednjih majhnih nepopolnosti (ki ne vplivajo na splošen videz proizvoda, njegovo kakovost, hrambo in stanje v embalaži):

— manjše odstopanje pri obliki,

— rahla sprememba zaradi pozebe (razpoke),

— zelo rahle odrgnine.

„Artichaut du Roussillon“ se prodaja na pladnjih dimenzij 60 cm × 40 cm ali v šopkih po 5 cvetnih glavic (samo v primeru sorte violet VP 45).

Stebla „Artichaut du Roussillon“ so gladko odrezana in dolga do 10 cm (razen pri artičokah v šopkih).

„Artichaut du Roussillon“ se pobira spomladi od marca dalje, razen sorte violet VP 45, ki se pobira tudi jeseni.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Gojenje in pobiranje potekata na določenem geografskem območju.

3.5 Posebna pravila za rezanje, ribanje, pakiranje itn.

Po pobiranju gredo pošiljke artičok najprej v odobritev kakovosti in v največ 24 urah (ob delovnikih) po tem, ko so bile pobrane, se:

— dajo na hladno (temperatura med 4 °C in 10 °C),

— sortirajo, zložijo v embalažo in odpošljejo.

Ko so zložene v embalaži, se jih navlaži, da se bolje ohranijo.

Od trenutka, ko so pobrane, do trenutka, ko se odpošljejo, ne sme miniti več kot 6 dni, da proizvod ohrani svežino.

Kadar se „Artichaut du Roussillon“ zloži v pakete dimenzij 60 × 40 cm, se ti zaprejo z mehanizmom, ki ob prodaji končnemu potrošniku ne deluje več.

3.6 Posebna pravila za označevanje

Vsaka embalaža, paket ali enota za prodajo potrošnikom se označi z:

— imenom proizvoda „Artichaut du Roussillon“,

— logotipom ZGO Evropske unije.

4. Jedrnata opredelitev geografskega območja

„Artichaut du Roussillon“ se sadi in pobira na geografskem območju, ki ga sestavljajo naslednje občine v departmaju Vzhodni Pireneji:

Alénya, Argelès-sur-Mer, Bages, Baho, Banyuls-dels-Aspres, Le Barcarès, Bompas, Bouleternère, Brouilla, Cabestany, Canet-en-Roussillon, Canohès, Claira, Corneilla-del-Vercol, Corneilla-la-Rivière, Elne, Ille-sur-Têt, Latour-Bas-Elne, Llupia, Millas, Montescot, Néfiach, Ortaffa, Palau-del-Vidre, Perpignan, Pézilla-la-Rivière, Pia, Pollestres, Ponteilla, Rivesaltes, Saint-André, Saint-Cyprien, Saint-Estève, Saint-Féliu-d'Amont, Saint-Féliu-d'Avall, Saint-Génis-des-Fontaines, Saint-Hippolyte, Saint-Laurent-de-la-Salanque, Saint-Nazaire, Sainte-Marie, Saleilles, Salses-le-Château, Le Soler, Théza, Thuir, Torreilles, Toulouges, Villelongue-de-la-Salanque, Villeneuve-de-la-Raho, Villeneuve-la-Rivière.

5. Povezava z geografskim območjem

5.1 Značilnosti geografskega območja

Naravni dejavniki

Geografsko območje proizvodnje „Artichaut du Roussillon“ je ravnina Roussillon, ki ima obliko velikega amfiteatra, obrnjenega na vzhod proti Sredozemskemu morju. Na severu jo zamejuje hribovje Corbières, na zahodu pobočja masiva Canigou in na jugu masiv Albères. Na tem območju tečejo tri reke: Têt, Tech in Agly.

Tla so globoka, rahlo vlažna in porozna. Zemlja je iz aluvialnih naplavin, v njej prevladuje pesek in le malo gline.

Podnebje je značilno sredozemsko: poletja so zelo topla in suha, zamejujejo jih bolj deževna obdobja z večjo stopnjo vlažnosti zraka (na začetku pomladi in jeseni), zime pa so razmeroma mile.

Geografsko območje „Artichaut du Roussillon“ ima zaradi stalnih vetrov (tramontane, ki suši, in marina, ki je topel in vlažen) več kot 300 sončnih dni na leto.

Človeški dejavniki

Starodavna kultura

Roussillon ima več kot tisočletno tradicijo pridelave zelenjave, o čemer priča sistem kamnitih namakalnih kanalov iz 11. stoletja.

Artičoka je v Roussillonu stara kultura, saj so jo gojili že v 18. stoletju. Njena pridelave pa se je razmahnila okrog leta 1830.

Posebno znanje

Roussillonski pridelovalci zelenjave so skozi vsa ta leta razvijali in ohranjali visoko tehnično znanje o poljedelskih praksah.

Analiza tal omogoča izbiro parcel, primernih za gojenje artičok: vsebnost gline med 3 % in 20 %, vsebnost peska največ 80 %, vsebnost ilovice manj kot 75 % in pH višji od 6,5.

Poleg tega so pridelovalci postopoma uvajali primerne sorte: v petdesetih letih prejšnjega stoletja (violet, nato izbor VP 45 leta 1970), nato pa še v šestdesetih (blanc hyérois), osemdesetih in devetdesetih (salambo, calico in pop vert).

Znanje se kaže tudi v uporabi rastlinskega materiala, ki ga na svojih kmetijah izberejo pridelovalci (redkeje se kupuje na lokalni ravni, za 5 do 10 % proizvodnje); množenje rastlinskega materiala na kmetiji pomaga pri ohranjanju te prilagoditve.

Artičoke se sadijo ročno v lehe (vrste nizkih zasipov), da voda zaradi naklona bolje odteka in je rastlina zaščitena pred mrazom in vetrom.

Pridelovalec z upravljanjem namakalnih naprav regulira dotok vode, s čimer omogoča enakomerno rast artičok. Pobirajo se ročno.

Znanje pa se odraža tudi v spoštovanju navad in običajev pri uporabi proizvoda, kot je povezovanje vijoličnih artičok v šopke.

5.2 Posebnosti proizvoda

Za „Artichaut du Roussillon“ so značilni zelo stisnjeni ovršni listi, po katerih se vidi, da je artičoka sveža in primerna za shranjevanje.

Organoleptično je mehka in nežnega okusa; ima čvrsto in nekoliko vlaknasto teksturo. Zaradi teh lastnosti jo je mogoče jesti surovo, po čemer tudi slovi.

„Artichaut du Roussillon“ se odlikuje tudi po tem, da dozori zgodaj in je lahko spomladi med prvimi artičokami na trgu.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

„Artichaut du Roussillon“ zaradi svoje kakovosti uživa velik sloves.

Podnebne razmere in tla roussillonske ravnine nudijo na tem območju idealne pogoje za gojenje artičok.

Zaradi blagega podnebja in obilice sonca lahko „Artichaut du Roussillon“ dozori zgodaj. Zmeren zimski mraz ji omogoča, da vzklije brez izrazitega tveganja zmrzali. Zelo veliko svetlobe prav tako vpliva na življenjski cikel rastline in na blag okus „Artichaut du Roussillon“.

Tla, ki so si jih izbrali pridelovalci, so mehka, globoka in imajo malo gline, kar omogoča odlično odtekanje vode, kar je nujen pogoj za pridelavo te rastline, saj je občutljiva na preveč vlage.

Sorte, izbrane za pridelavo „Artichaut du Roussillon“, so podnebju dobro prilagojene, zato je te artičoke možno pobirati v obdobjih, ko je vlažnost najugodnejša za to, da so cvetne glavice zaprte, to pa lajša pravilno shranjevanje pridelka.

Ročno sajenje v lehe, v kombinaciji z endemično tehniko oranja, omogoča, da se rastlina odlično prime in da so sadike zaščitene pred vetrom. Prilagojen in reden dotok vode tako z namakanjem kot po zaslugi zelo globokih korenin (do nekaj metrov) omogoča enakomerno rast brez stresa, ki je bistvena, da se omeji olesenitev in da zrastejo čvrste artičoke, ki so hkrati nežne in nekoliko vlaknaste. Te značilnosti odražajo kakovost „Artichaut du Roussillon“, ki jo je mogoče uživati surovo.

Z izključno ročnim nabiranjem se ohranijo posebnosti pridelka in tradicija „poivrade“ (da se jé surov s soljo in poprom) v primeru vijolične sorte (ki se povezuje v šopek).

Sloves „Artichaut du Roussillon“ je znan že iz začetka 19. stoletja, ko je bila prvič omenjena vijolična sorta v šopkih („poivrade“).

Že takrat so vrtnarji iz Perpignana prejeli številne nagrade, ki „dokazujejo, da so roussillonske artičoke boljše od podobnih pridelkov z juga Francije“ (A. Siau: Rapport de l’industrie maraîchère des Pyrénées-Orientales (Poročilo o pridelovanju zelenjave v Vzhodnih Pirenejih),1856).

„Artichaut du Roussillon“ je znana tudi v francosko-katalonski kulinariki, o čemer pričajo številni tradicionalni recepti v knjigi E. Comelade L’artichaut, l’or vert du Roussillon (Artičoka, zeleno zlato Roussillona) iz leta 2006.

Vsako leto 1. maja že skoraj petnajst let poteka težko pričakovani regionalni dogodek: praznik artičok. „Artičokin tek“, ki je tek na 10 kilometrov po okoliških krajih, je postal kvalifikacijsko tekmovanje za prvenstvo Francije v teku zunaj stadiona. Omembe artičoke so pogoste v imenih vaških četrti na tem geografskem območju (npr. zaselek Carxofe, kar pomeni artičoka, v Villelongue-de-la-Salanque).

„Artichaut du Roussillon“ zelo pogosto hvalijo številni članki v lokalnem in strokovnem tisku: „Katalonski šef kuhinje v znameniti pariški restavraciji Les Buttes Chaumont prisega na to, da je treba brbončice prebuditi s srčki dušene roussillonske artičoke“ (L’Indépendant, 2001). Jean Harzig v članku Cultiver sa différence (Gojiti drugačnost) poudarja, da „je ta pridelek […] cenjen in se ga na trgu nestrpno pričakuje“ (Végétable, 2008).

Sklic na objavo specifikacije proizvoda

(drugi pododstavek člena 6(1) te uredbe)

https://www.inao.gouv.fr/fichier/CDCIGPArtichautduRoussillonV1.pdf

(1) UL L 343, 14.12.2012, str. 1.